section_heading: Opis
paragraph_text: Ranobarokna kapela na istaknutom položaju na hrptu brda Tepec iznad Samobora podignuta je 1622., pregrađena 1746. g., te ponovno adaptirana i presvođena u 19. stoljeću. Jednobrodna je pravokutna građevina s užim pravokutnim svetištem uz čiji je južni zid prislonjen masivni toranj pravokutnog presjeka pokriven piramidalnom limenom kapom. Zidana je od kamena lomljenca s klesanim ugaonim kvadrima. Lađa je svođena pruskim, a svetište bačvastim svodom. Ulazi u crkvu su na sjevernom i južnom pročelju jer je nekadašnji glavni ulaz na zapadnoj strani zazidan. Primjer je građevine na kojoj se dugo zadržao srednjovjekovni način komponiranja i oblikovanja volumena.